Národná rada Slovenskej republiky

## **VII. volebné obdobie**

 Číslo: CRD-1152/2017

**571a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač **571**)v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač **571**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 686 zo 14. júna 2017 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre financie a rozpočet

 Výboru Národnej rady Slovenskej republiky pre hospodárske záležitosti a

 Výboru Národnej rady Slovenskej republiky pre sociálne veci.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 249 zo 4. septembra 2017

Výbor Národnej rady Slovenskej republiky pre financie a rozpočet uznesením č. 174 zo 4. septembra 2017

Výbor Národnej rady Slovenskej republiky pre hospodárske záležitosti uznesením č. 134 zo 4. septembra 2017

Výbor Národnej rady Slovenskej republiky pre sociálne veci o návrhu nerokoval, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

**K čl. I, nový bod**

V čl. I sa za bod 15, vkladá nový 16. bod, ktorý znie:

„16. V § 15 ods. 1 prvej vete sa vypúšťa slovo „písomnej“ a za slovo „ministerstvu“ sa vkladajú slová „v listinnej podobe“.“.

Doterajšie body sa primerane prečíslujú.

Medzi povinné prílohy žiadosti o poskytnutie dotácie patrí projektová dokumentácia overená v stavebnom konaní. V závislosti od navrhovaného konštrukčného riešenia môže projektová dokumentácia obsahovať značný rozsah výkresov a súvisiacich technických správ. Zároveň ide o dielo, ktoré je chránené ustanoveniami zákona č. 185/2015 Z. z. Autorský zákon v znení zákona č. 125/2016 Z. z., a vyhotovenie rozmnoženiny diela podlieha súhlasu zo strany autorov, ktorých môže byť viac (projektant, statik, energetický certifikátor a i.).

Tieto skutočnosti bránia efektívne vykonať zaručenú elektronickú konverziu projektovej dokumentácie ako nevyhnutný predpoklad pre podanie žiadosti o poskytnutie dotácie v elektronickej podobe. Žiadateľ tak bude odkázaný na podanie žiadosti o poskytnutie dotácie aj s prílohami v listinnej podobe. Keďže pojem „písomná žiadosť“ zahŕňa žiadosť podanú v listinnej podobe ako aj v elektronickej podobe, navrhuje sa v zákone jednoznačne upraviť, že žiadosť o poskytnutie dotácie sa predkladá výlučne v listinnej podobe.

**Výbor NR SR pre hospodárske záležitosti**

***Gestorský výbor odporúča schváliť***

**K čl. I, 21. bodu**

V čl. I, 21. bod znie:

„21. V § 15 ods. 15 sa slová „kritérií uvedených vo všeobecne záväznom právnom predpise, ktorý vydá ministerstvo“ nahrádzajú slovami „výberových kritérií stanovených ministerstvom podľa odseku 7“.“.

Pozmeňovací návrh dáva do súladu novelou zákona navrhované ustanovenie s platným znením zákona (§ 15 ods. 7).

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

**K čl. I, 23. bodu**

V čl. I, 23. bode (§ 18 ods. 2) sa slová „vo výške minimálne 0,5 % nákladov na obstaranie nájomného bytu ročne“ nahrádzajú slovami „ ročne minimálne vo výške 0,5 % oprávnených nákladov na obstaranie nájomného bytu“.

Pozmeňovací návrh má za cieľ zjednotiť v novele zákona používané pojmy (čl. I, 24. bod - § 18 ods. 3).

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

**K čl. I, nový bod**

V čl. I sa za bod 24, vkladá nový 25. bod, ktorý znie:

„25. Za § 24a sa vkladá § 24b, ktorý vrátane nadpisu znie:

„§ 24b

Prechodné ustanovenia k úpravám účinným od 1. januára 2018

Fond prevádzky, údržby a opráv tvorený podľa tohto zákona do 31. decembra 2017 sa považuje za osobitný rezervný fond podľa § 18 ods. 2, ak odsek 2 neustanovuje inak.

Ak byty a nebytové priestory v bytovej budove nie sú vo vlastníctve jednotlivých vlastníkov podľa osobitného predpisu,35b) fond prevádzky, údržby a opráv tvorený podľa tohto zákona do 31. decembra 2017 sa považuje za fond prevádzky, údržby a opráv bytovej budovy podľa § 18 ods. 3.“.“.

Doterajšie body sa primerane prečíslujú.

Povinnosť vlastníka nájomného bytu tvoriť z vybraného nájomného fond prevádzky, údržby a opráv je v zákone zakotvená od jeho prijatia. Novelou sa existujúca právna úprava mení a bližšie sa špecifikujú povinnosti vlastníka nájomného bytu. Zavádza sa aj nové označenie pre fond, na ktorom sú vedené finančné prostriedky určené na údržbu bytov a nevyhnutné opravy, aby sa zabezpečila užívaniaschopnosť podporených nájomných bytov. Vzhľadom na to je nevyhnutné doplniť prechodné ustanovenia, ktoré budú riešiť vzťah medzi fondom prevádzky, údržby a opráv tvoreným podľa doterajšieho znenia zákona a navrhovaným osobitným rezervným fondom, resp. fondom prevádzky, údržby a opráv bytovej budovy.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (tlač **571**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 145 z 5. septembra 2017.

Týmto uznesením výbor zároveň poveril spoločného spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 5. septembra 2017

Jana **K i š š o v á**, v.r.

predsedníčka Výboru NR SR

pre hospodárske záležitosti